**Amazoana**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E noaptea despletită,-n cavalcadă

Trec armăsari cu stele în copite,

Luceferi reci le flutură în coadă

Și pietrele tresar pe drum, uimite,

Când te înalți în scări lăsând pe spate

Să-ți fluture în vânt eșarfa verde,

Iar bluza lasă formele curbate

Tăcerea nopții negre s-o dezmierde.

Lângă izvor, în mijloc de poiană,

Cu jar în ochi, să-mi vină amazoana,

Aștept tăcut, iar focul în cabană

Îți cânt-o simfonie, Liliana.

- La orizont se-alintă Carul Mare,

Pe oiştea din flăcări împletită,

Iubirea, ca o dulce-ameninţare,

Veghează. Noaptea bate din copită

Şi-i spumegă zăbalele de parcă

Am alerga spre tine de milenii,

O potolesc, dar gândurile-ncearcă

Să evadeze-n marginea poienii,

Acolo unde pajiștea-nverzește

Sub paşii grei de rouă şi dorinţă.

Un loc să-mi reazem sufletul găseşte

Iubirea mea, de-ţi este cu putinţă.

Ioan Grigoraș Liliana Trif